શાસકોના બજેટ પણ વાસ્તવિક બનતા નથી. દર વર્ષે સત્તાધીશો મોટા મોટા આંકડા રજૂ કરીને નાગરિકો સમક્ષ વિકાસના બણગા ફુંકે છે, પરંતુ આભાસી બજેટના કારણે બજેટના અનેક ઠરાવ ફકત ‘કાગળ’ પર રહી જાય છે. મ્યુનિસિપલ કોંગ્રેસના નેતા દિનેશ શર્માએ એવો આક્ષેપ કર્યો છે કે શાસક પક્ષ દ્વારા બજેટની કુલ ૩૦ ટકા રકમ માત્ર ‘કાગળ’ રહી જાય છે. ખરેખર બજેટ ખોટા વચનો કે ભરમાવનારા વિધાનો કરનારું નહીં, પરંતુ તેનો સમગ્ર નાણાકીય વર્ષ દરમિયાન જવાબદારીપૂર્વક અમલ કરાવવા માટેની વચનબદ્ધતા છે. કમનસીબે શહેરને સ્વચ્છ અને સુંદર બનાવવાના સપનાં પણ શાસકોના નકલી બજેટના કારણે રોળાઇ રહ્યા છે.